《雷公山》
宋代·张澄

年大嗜烟壑，心鄙城郭近。篮舆践晨霜，峭茜入云畛。

病衰风见乘，放浪顾难忍。驾言小玩愒，微尚希遁隐。

隐沦著扁舟，欲济江无流。岧峣雷公山，信美惭薄游。

夕烟散林谷，暮钟鸣寺楼。抚事百感集，聊兹兼夕留。

留情不复欢，恻恻抱悲叹。何以纾拂郁，曳策青云端。

雷祠蔽深莽，灵宫俯层峦。下视万壑趋，遥见千峰攒。

攒峰娱余心，领略悟山阴。平生一丘壑，何须故山岑。

放怀白鸟盟，斯焉得重寻。题诗谢灵山，勿閟金玉音。

作者简介：（?—1153）宋人。高宗绍兴间知临安府，有才干，善于处理繁难事务。尝奏请招置厢军士卒二百人，委钱塘县尉兼领其事，专以浚湖。累官至户部尚书。后出知福州卒。